钦定古今图书集成/明伦汇编/官常典/第316卷 > 傅瀚
## 钦定古今图书集成/明伦汇编/官常典/第316卷 > 傅瀚

按《明外史》本传：“瀚字日川，新喻人。天顺八年进士。选
庶吉士，除检讨。嗜学强记，善诗文。再迁左谕德，直讲
东宫。孝宗嗣位，擢太常少卿兼侍读，历礼部左右侍
郎，寻命兼学士，入东阁，专典诰敕，兼掌詹事府事。弘
治十三年，代徐琼为礼部尚书。保定献白鹊，疏斥之。
陕西巡抚熊翀以鄠县民所得白玉玺来献，色微青”，
文曰：“受命于天，既寿永昌。”背有螭纽，周广一尺四寸，
厚二寸。翀等以为秦玺复出也。瀚率仝列言：“秦玺完
毁，具载简册。今所进玺，篆、纽皆不类，与宋、元所得玺
色又殊，盖后人仿为之。且帝王受命，在德不在玺。太
祖制六玺，列圣相承百三十馀载，天休滋至。受命之
符，不在秦玺明矣。请姑藏内府。”帝是其言，薄赏得玺
者。京师星变，地震，雨雹，四方多变异。瀚条上军民所
不便者，请躬行节俭以先天下。光禄寺逋行户物价
至四万馀两，瀚言由供亿之滥，愿敦俭素，俾冗费不
生。所条奏率傅正议。十四年卒。赠太子太保，谥文穆。
监生江瑢劾内阁刘健等，或谓瀚实嗾之，为攘位计，
既而恐谋泄，遂嫁祸。程敏政。后恍惚见敏政入其室。
瀚忧悸得疾死云。